《过管夷吾三归台》
明代·张如兰

微管勋名贲草莱，齐原东望起高台。
当时直向前车死，此地应须左衽来。
九合既能扶日毂，三归何碍倚云堆。
有人衰草长堤下，几度西风感叹回。

作者简介：南京羽林卫人，字德馨。世袭指挥使。中武举第一人，官淮徐漕运参将。督漕治河，所至有声绩。凡南京大利弊兴革，无不条议。博极群书，谈古今事如指掌。有《文章兵法谱》及诗文集。